Illum il-Kummissjoni ddeċidiet li tressaq lid-Danimarka quddiem il-Qorti tal-Ġustizzja tal-UE minħabba li naqset milli tissodisfa b'mod adegwat l-obbligi tagħha skont il-liġi tal-UE dwar skemi tal-kwalità għall-prodotti agrikoli u l-oġġetti tal-ikel. Il-kumpaniji bbażati fid-Danimarka jipproduċu u jesportaw ġobon abjad lejn pajjiżi li mhumiex fl-UE wara li jittikkettawh bl-isem “Feta”. Il-“Feta” ilha rreġistrata bħala Denominazzjoni ta' Oriġini Protetta (DOP) mill-2002 fl-UE u fil-fatt tista' tiġi prodotta biss fil-Greċja skont sett ta' speċifikazzjonijiet tal-produzzjoni. Il-Kummissjoni tqis li din il-prattika hija ksur dirett tal-protezzjoni mogħtija mir-reġistrazzjoni bħala Denominazzjoni ta' Oriġini Protetta (DOP) u l-awtoritajiet Daniżi naqsu milli jipprevjenuha jew iwaqqfuha. Minħabba din l-għażla, id-Danimarka qed tikser kemm ir-Regolament dwar l-iskemi ta' kwalità kif ukoll il-prinċipju ta' kooperazzjoni sinċiera bejn l-Unjoni u l-Istati Membri (l-Artikolu 4(3) tat-Trattat dwar l-Unjoni Ewropea). Dan l-aġir mhux biss jikser il-liġi attwali tal-UE, iżda aktarx li jfixkel ukoll in-negozjati li għaddejjin bħalissa bejn l-Unjoni Ewropea u pajjiżi terzi għall-konklużjoni ta' ftehimiet bilaterali li jiżguraw il-protezzjoni tad-DOPs Ewropej u l-promozzjoni ta' prodotti ta' kwalità tal-UE 'l barra minnha. Il-Kummissjoni ddeċidiet li tiftaħ proċedimenti ta' ksur kontra d-Danimarka f'Jannar 2018 billi bagħtet ittra ta' intimazzjoni. Fil-kuntest ta' proċedura ta' ksur, il-Kummissjoni stiednet lill-awtoritajiet Daniżi biex jieħdu passi xierqa u jipprevjenu jew iwaqqfu kumpaniji stabbiliti fit-territorju tagħha milli jwettqu din il-prattika. Id-Danimarka ma indirizzatx il-kwistjonijiet li tqajmu u għalhekk il-Kummissjoni ddeċidiet li tressaq il-każ quddiem il-Qorti tal-Ġustizzja tal-UE. Sfond Ir-Regolament dwar l-iskemi ta' kwalità tal-UE japplika għall-ismijiet reġistrati bħala Denominazzjonijiet ta' Oriġini Protetti (DOP), Indikazzjonijiet Ġeografiċi Protetti (IĠP), jew Speċjalitajiet Tradizzjonali Garantiti (STG). L-ismijiet tal-prodotti rreġistrati bħala DOP huma dawk li għandhom l-iktar rabtiet b'saħħithom mal-post ġeografiku fejn isiru. Ir-Regolament dwar l-iskemi ta' kwalità għandu l-għan li jgħin lill-produtturi jikkummerċjalizzaw il-prodotti li jkollhom rabta speċifika mal-oriġini ġeografika tagħhom. Jiżgura wkoll id-disponibbiltà ta' informazzjoni affidabbli lill-konsumaturi għal prodotti bħal dawn, ir-rispett lejn id-drittijiet tal-proprjetà intellettwali u l-integrità tas-suq intern. L-UE tipproteġi l-ismijiet irreġistrati minn diversi forom ta' użu ħażin. Dawn jinkludu l-użu kummerċjali dirett jew indirett tal-isem irreġistrat għal prodotti li huma kumparabbli għal dawk irreġistrati b'dak l-isem, jew l-użu mmirat biex jinqeda bir-reputazzjoni tal-isem. B'mod aktar speċifiku, l-Artikolu 13 tar-regolament dwar l-iskemi ta' kwalità jiddeskrivi l-użu illegali ta' ismijiet irreġistrati u jipprovdi li l-Istati Membri għandhom id-dmir li jipprevjenu jew li jwaqqfu użu illegali ta' ismijiet irreġistrati li jiġu prodotti jew kummerċjalizzati fit-territorju tagħhom. Għal aktar informazzjoni - Dwar il-monitoraġġ tal-liġi tal-UE fil-qasam tal-Agrikoltura u l-iżvilupp rurali. - Dwar id-deċiżjonijiet ewlenin fil-pakkett tal-ksur ta' Novembru 2019 ara INF/19/6304. - Dwar il-proċedura ta' ksur ġenerali, ara l-MEMO/12/12. - Dwar il-proċedura ta' ksur tal-UE.